khistorydata/jeongjo-sjw-relations huggingface dataset:
정조 11년
修撰魚用謙疏曰伏以天啓休運邦膺永籙慈化冞隆於炳幾聖孝克伸於颺徽宗國幾危而復安義理幾晦而復明縟儀載擧鴻功益彰臣民頌忭愈久彌極第今周星易回此月又至文孝世子祥期居然近迫伏惟止慈之慟尤何堪抑躬臨廟墓親莅朔奠循省宿草萬事遺恨固知聖學高明其於達理順變非聖人之所未能則爲殿下而欲望其寬譬者豈或無辭而第此至慟別有冤酷之不忍蹔忘則今雖有善於辭令曲爲譬解者其將何辭而奉慰也耶嗚呼蒼天誰忍爲斯只自叫號有隕如瀉仍伏念臣本以庸姿素蔑才學魯莽譾劣最居人下晩歲一第亦云倖占投閑置散乃分攸宜而纔陞階品遽忝淸顯薇垣柏府除拜聯翩恩誥華銜榮耀滿足矧此玉署新命尤稱淸朝妙選夢寐不期光寵沓至臣且驚且愕益無容措噫出入經幄講讀論思備顧問而資啓沃其望甚峻其責甚要是豈如臣空疎所可濫廁於其間者哉臣之千萬不近似之狀不待疊說如右所陳雖以新進疎逖之故自來醜拙未及聖鑑之細燭本末而世眼難欺自知甚明與其怵威冒膺反貽名器之汚理當據實陳暴亟請鞶帶之褫玆將肝膈之懇猥瀆紸纊之聽伏乞天地父母察臣情實非出飾讓亟命鐫改臣所授職名仍治臣瀆擾之罪以肅朝綱以安私分不勝大願臣方祈免之不暇而懲討義重悲憤聲疾不忍蹔默敢此附陳惟聖明之監臨焉嘻噫痛矣從古亂逆何代無之而豈有如乙丙以來十數年之間哉權凶竝勢醞釀多窟逆謀交售根柢滋蔓窩主於鄭妻而厚麟肆其凶巨魁於賊龜而量𨩌逞其惡能澤之陰圖範吉之極變暗相嘯聚謀爲猖獗而詬罵天日徵白踵接煽動亂言湖海獄連妖腰亂領方滅方生梟腸獍肚愈出愈憯至於甲辰之秋又有窮天地亘萬古所未見所未聞之極惡大憝而朝廷之上懲討不嚴臺閣之間言議甚軟駸駸然至四張刀割乃無所可否投之火中者大非所以優待之規而殿下創而行之臣恐太史書之曰某年某月焚三司之啓非但爲聖德之疵而已亦將啓後世拒諫之一資而輕視臺閣自此昉矣此豈細故而臺閣之臣恬然安之不以爲嫌臣甚惑之亦願殿下深軫聖意先自付丙之敎而一一還收焉宇鎭之遽爾酌處倏使出獄刑政到此益無餘地噫彼父子千罪萬惡擢髮難數而啓草一款已是無人道無臣節之一大斷案至其顧瞻他日與同死生之說不施一箠渠已自服則許多情節之未及究覈者不知爲幾端緖而又不知幾箇宇鎭漏網自在也數次平問已失嚴鞫之體一朝酌處大咈輿人之情臺啓旣發則罪囚之不得出獄自是四百年常規今乃不由喉司不令金吾而猝遣史官行若風驟督令發配猶恐或滯而使大臣三司不及轉其瞬睫以蔽滿庭之耳日而終庇禍國之一妖是豈大聖人一怒斯赫咸服天下之規哉春秋無將之誅漢法不道之律自此爲空言無用而亂臣賊子益無所懼矣古人所謂痛哭流涕之語猶不足以道今日之事也伏願殿下還令王府拿來宇鎭更加嚴鞫盡得其情亟施當律焉噫世人之屛息潛喘不敢側目於趙時偉兄弟者凡幾年矣嗚呼壬寅邦慶鳥獸亦舞去夏喪變草木知哀而懷貳於胥慶之辰沮戲於終事之地者其心所在路人亦知噫國無儲嗣人心憂懼之際堯母載誕湯降不遲則非有耉輝之心腸孰不曰邦國之慶乎喜聞一播懽聲載路萬民蹈躍奔走相告而至有顚倒其行不省手物之自墜者街巷傳爲美談則一國之所懽慶如此而渠獨何物乃敢潛蓄禍心顯示不悅盛氣色怒禁制一世使不敢開口說慶而終至於位號已定之日又敢以太早等語公肆亂喙是豈無暗地揣摩而然哉及夫喪變之出渠雖無倫庶或少厭而聯謀締腸又欲沮敗山事忍於此境復惹此心者其將何事不可忍爲耶欺誣旣露情跡難掩則又敢歸之傳聞周遮爲說噫都門咫尺人具是瞻不是有心孰敢巧言早晩露眞不暇爲慮憑空駕虛忙忙入奏者已見其自來用心沮戲之跡終可以自掩乎細究其罪難兄難弟此而不置於當施之律則王法將無所用而或島配而止或蹔削而敍朝家失刑每每如此則此豈細憂也哉臣謂時偉則快允臺啓嚴鞫得情趙時俊爲先施以屛裔之典以嚴天討有不可少緩也惟殿下竝垂省察焉臣無任屛營祈懇之至謹昧死以聞答曰省疏具悉疏中有犯禁處原本抹下外此諸條言雖張皇徒覺支煩趙時俊事豈可有心看之爾其勿辭察職
정조 11년
承旨前望單子入之沈豐之閔鍾顯李在學李時秀落點
정조 11년
趙衍德啓曰新除授左承旨閔鍾顯以前任積城縣監時在任所斯速乘馹上來事下諭何如傳曰許遞前望單子入之
정조 11년
丁未五月初七日巳時上御誠正閣左副承旨與領議政入侍時領議政金致仁左副承旨徐有成假注書李冕膺記注官承膺祚記事官李宗烈以次進伏訖致仁曰日間聖體何如上曰一樣矣致仁曰陪奉慈宮動駕經宿將爲屢日下情不勝憂念矣上曰予心亦然矣上曰同副承旨入侍出榻敎同副承旨姜追入進伏上曰惠慶宮動駕時陪從官單子持入賤臣承命出去還奏曰姑未修整云矣上曰同副承旨先爲退出可也先退上曰都承旨許遞前望單子入之出榻敎上曰違牌承旨許遞前望單子入之待下批牌招出傳敎上曰注書出去卿宰侍從罷削人書置者問于吏曹持入賤臣承命出傳致仁曰十一日祥事只隔數日矣卿宰侍從被謫蒙放罷削人一倂收敍俾參祭班何如上曰依爲之令吏兵曹別單書入待啓下捧傳旨可也出擧條致仁曰曺允大金履翼宋翼孝當初處分似過矣上曰然矣上曰旣聞於大臣亦宜令參班萬戶宋翼孝金履翼僉使曺允大竝分揀今日政內擬縣監閔鍾顯察訪鄭萬始亦爲內擬繡啓論列外前任守令邊將竝仍任事分付出傳敎上曰政官牌招開政罪名蕩滌人皆令今日政付軍職出傳敎諸臣以次退出
정조 11년
丁未五月初七日酉時上御誠正閣左副承旨入侍時左副承旨趙衍德假注書李冕膺記注官承膺祚記事官李崑秀以次進伏訖上曰禁府時囚皆令今日內照律勘放沈基泰亦於今日內勘放事分付該府賤臣承命出傳命退諸臣以次退出
정조 11년
丁未五月初七日戌時上御誠正閣承旨與監印堂上入侍時監印堂上鄭昌順左副承旨趙衍德假注書李冕膺記注官承膺祚記事官金祖淳以次進伏訖上曰印役今爲幾何昌順曰匠手本自不多而近皆有故不得齊會故不能勤役十六件則初八日當爲進獻其餘百件當於十二日進獻矣上曰嶺伯望筒吏判往問于大臣與否知入賤臣承命出傳還奏曰吏判今方獨政而政望未受點之前不得往問使假郞廳往問則大臣以爲不可議望於假郞廳云故纔已簡問爲言云矣上曰雖未受點吏判往問事分付賤臣承命出傳諸臣以次退出
정조 11년
行都承旨沈豐之坐左承旨徐鼎修坐右承旨趙衍德坐直左副承旨李謙煥坐右副承旨洪義榮坐直同副承旨安廷玹坐注書金孝建仕一員未差假注書李冕膺仕直事變假注書李顯秀仕
정조 11년
沈豐之啓曰明日大駕詣慶熙宮後王大妃殿問安何承旨進去乎敢稟傳曰同副承旨進去
정조 11년
承旨前望單子入之徐鼎修洪義榮落點
정조 11년
以京畿監司狀啓判府事趙璥上京時陪行夫馬等節失待事傳于趙衍德曰此非無時上來則豈有未及聞知之理大臣去就事體自別每以不知樣報來極爲駭然當該地方官爲先從重推考卿則亦爲推考後勿如是事回諭
정조 11년
兵曹禁衛大將單徐有大摠戎使單金持默
정조 11년
洪義榮啓曰前摠戎使金持默仍任牌招受符事命下矣敎諭書所當更爲啓下而此與新除授有異在前如此之時有前所授敎諭書及密符仍授之例今番則何以爲之敢稟傳曰依例爲之
정조 11년
趙衍德啓曰明日獻陵忌辰祭傳香禮房承旨當爲齋宿而都承旨沈豐之纔已申退所當牌招入直而拘於廳規不得請牌何以爲之敢稟傳曰牌招
정조 11년
有政吏批判書尹蓍東牌不進參判金文淳在外未肅拜參議李時秀進同副承旨安廷玹進
정조 11년
吏批啓曰判書尹蓍東牌不進參判金文淳在外未肅拜小臣獨政未安何以爲之敢稟傳曰只出緊任
정조 11년
以朴祐源爲右尹洪仁浩爲分承旨金光默爲慶尙監司
정조 11년
再政以尹尙東爲忠淸監司左尹魚錫定右尹朴祐源陞降
정조 11년
兵批判書金履素進參判金魯淳病參議柳誼入直參知李夔病右副承旨洪義榮進以吳大益爲副摠管金熹爲分副摠管李敬懋爲兼都正同知單趙暎司直閔鍾顯李謙彬
정조 11년
趙衍德啓曰新除授分承旨洪仁浩卽爲牌招何如傳曰允
정조 11년
傳于沈豐之曰戶房承旨入侍
정조 11년
承旨前望單子入之李謙煥落點
정조 11년
以左副承旨李謙煥牌不進罷職傳旨傳于沈豐之曰只推更爲牌招
정조 11년
兵曹以李漢昌爲禁軍別將
정조 11년
傳于李謙煥曰都承旨入侍
정조 11년
洪義榮以兵曹言啓曰今此慶熙宮經宿時內外各處入直及巡邏等節一依時御所例擧行之意分付何如傳曰允
정조 11년
李謙煥以備邊司言啓曰卽見慶尙右道暗行御史李書九別單則以爲水陸軍丁之老不頉弱不免以一人應數役之弊幾乎無邑無之而大抵良丁之耗縮蓋由於鄕民之饒足濫黠者輒皆締結官屬投入校院奸吏從而幻弄虛出名帖私捧價布又有吏奴保進上保等各項名色末流之弊偏及殘民間或有軍額太多戶摠不足其勢不得不然者如聞慶之嶺底殘局固城之營下小邑此弊尤甚雖欲矯捄猝難變通民亦自知其如此習以爲常爲辭矣軍丁之弊纔因左道繡啓覆奏行會未知營邑擧行之如何姑觀修擧與否宜有黜陟之政而今番書啓中有以軍額太多戶摠不足其勢不得不然民以爲常視之恝然爲言仍以聞慶固城兩邑實之當初軍丁分排時必也計戶計民使之相當則弊至此極誠未可曉近來漏戶漏口無邑不然今若嚴明籍法搜得隱丁査括投入塡充得宜則萬無軍與戶不相當之理竝以此意分付道臣參互前關着意擧行釐革形止亦令條列狀聞何如傳曰允黃白簽丁在處皆然云而生民困瘁孰甚於是設令査括換充苟不方便損益徒見其繹騷而止昔在先朝印頒元額命名以良役實摠刊冊之數爻如許伊後之加增如此若用一切之法不可不就此實摠更加存削來頭無朝令濫充之守宰依受敎勘罪斷不饒貸未必不爲修明之一端更加商量論理草記可也
정조 11년
安廷玹以備邊司言啓曰卽見慶尙右道暗行御史李書九別單則以爲本道痼瘼糶糴爲最沿海則庫儲空虛山郡則穀簿繁氄而最是穀品麤荒滿石糠粃五斗之租僅出數升之米耳剽於草溪一斛之價或止十文之錢目擊於安義一隅以反全道可知夫如是則嶺以南七十餘州郡之間積此累十萬石之虛殼春秋斂散名雖還上便同白奪苟欲拯救宜亟釐革而試觀移貿一事則當初區劃蓋出均穀數之道而畢竟列邑之反弄反爲腴私橐之資至於歉歲移轉固是不可已之擧而一邑運粟數郡受弊空費往來之資悶憐之狀皆所躬覩爲辭矣本道還穀之弊已悉於左道御史之啓而今此右道御史別單論列又如是縷縷其爲全道之巨瘼可以推知如咸陽安義等最稱穀多之山郡皆在右道則右道之弊蓋亦比左路尤甚矯捄之策不容少緩而其所矯捄莫過於先移多積之穀務從平均之方然後可責糶糴之精實矣第前後之論捄弊者不過曰移峽轉沿也賣此貿彼也惟此二條之外實無方便之道而今以繡啓觀之轉輸之弊旣如此移貿之弊又如此左右思量苦不得其可捄之說日前覆奏已有所論列行會第以此更爲嚴飭而凡係裒多益寡之政恐不必因噎廢食分付道臣就山郡穀簿最多處或限萬餘石或五六千石待秋捧直以租一石一兩米一石三兩式一依詳定價以錢捧上又以此分俵於沿海穀少之邑亦依詳定價換作米租則非但每石元定之價擧皆昭布於耳目今番尙州事後雖在貪官汚吏庶幾懲羹而不敢生意於操縱染指竝以此預飭道臣較量多少假令某邑錢捧之爲幾石某邑移作之爲幾石修成冊先報本司以爲憑考之地繼又發遣摘奸逐邑採探如有厚價勒捧輕價勒授之擧一切斷以贓汚之律如是矯捄之後分遣褊裨逐邑摘奸以糶糴精實嚴明黜陟俾無因循襲謬之弊事一體知委何如傳曰允
정조 11년
洪義榮以訓鍊都監言啓曰今五月初九日慶熙宮擧動時依兵曹草記興化門軍一百名元內入軍一百名北一營馬兵五十名西營步軍五十名新營標下軍四十名各其將官率領入直巡邏等節依例擧行而崇義門則永肅門局出身二十二人除出入直集賢門則三十名內折半入直折半休息事曾有定式而今番屢日經宿與前有異三處入直竝準數擧行何如傳曰允
정조 11년
洪義榮以禁衛營言啓曰今五月初九日慶熙宮經宿時內外各處入直及巡邏等節一依時御所例擧行事自兵曹草記矣宮墻外巡邏等節一依時御所例擧行延和門把摠鄭潤玉哨官吉殷春鄕軍一百八名南營哨官崔宗憲鄕軍四十名率領入直之意敢啓傳曰知道
정조 11년
洪義榮以御營廳言啓曰今五月初九日慶熙宮擧動時內外各處入直及巡邏等節一依時御所例擧行事自兵曹草記矣本廳北二營當次入直騎士二十五人該番將禹弼昌率領步軍一哨內五十名除出哨官方處行率領依集春營例入直于東營其餘四十七名及別破陣六名千摠鄭駿采把摠曺夏彬哨官蔡述夏率領入直宮墻外巡邏等節依例擧行之意敢啓傳曰知道
정조 11년
安廷玹以義禁府言啓曰明日擧動時大駕各差備都事及惠慶宮左右考喧都事無以推移出使都事吳晉秀令該曹口傳相換假都事二員亦令該曹各別擇差以爲推移分排之地何如傳曰允
정조 11년
洪義榮以義禁府言啓曰罪人沈基泰草供判付內減死杖配事命下矣沈基泰旣已決杖一百咸鏡道慶興府減死定配而以判付內辭意具罪目依例發遣府書吏押送配所何如傳曰允
정조 11년
洪義榮以義禁府言啓曰時囚罪人鄭昌期原情公事判付內職非討捕妄用盜刑已萬萬率爾人命致死無論邂逅與否自有濫殺之律外此諸條俱無發明之端今日開坐時嚴加照律事命下矣取考律文則大典通編濫刑條有曰官吏濫刑杖一百徒三年致死者杖一百永不敍用又曰濫刑殺人永不敍用者乃終身禁錮之意大明律制書有違條有曰凡奉制書有所施行而違者杖一百違禁取利條有曰若監臨官吏於所部內擧放錢債者杖八十名例有曰二罪以上俱發以重者論大典通編推斷條有曰犯私罪杖一百以上決杖告身盡行追奪雜令條有曰王府決杖者代以金贖云矣鄭昌期從重論杖一百收贖告身盡行追奪永不敍用放送何如傳曰允
정조 11년
洪義榮以義禁府言啓曰金禧麟金珍恪等各笞五十收贖解見任別敍事照律公事判付內以公罪施行事命下矣金禧麟金珍恪等以公罪各笞五十收贖之意敢啓傳曰知道
정조 11년
安廷玹以義禁府言啓曰沈景文杖八十收贖奪告身三等事照律判付內如有功議各減一等事命下矣沈景文十代祖膺敵愾功臣云功減一等杖七十收贖奪告身二等放送之意敢啓傳曰知道
정조 11년
禁府啓目前忠淸兵使具世勣原情云云傳旨問目內辭緣泛稱遲晩所當請刑是白乎矣曾經閫帥勿爲請刑載在大典通編且有捧草供以入之命上裁何如判付啓穀物等事議處爲旀自在城役事不緊發明之啓無嚴甚矣大抵繡啓論列未必非風傳則曰有曰無之間所供太涉泛忽渠若十分瞹眛則亦當洞陳其痛冤之由卿等須看渠供何句何語有端的處乎時囚旣令今日內決處此囚段置亦以草記議處照律爲良如敎
정조 11년
禁府啓目公州前判官徐直修矣當初繡啓所論其大者賑政不實及田結濫報事也今見道臣査啓則賑政雖無大疪而六處設賑每巡親鑑自是事勢之所不及云因醉濫杖廐有三畜皆有明據則爰辭之失實事甚可駭是白乎旀至於田結濫報及移捧市倉事段自是流來謬例則雖不可專責於一人旣已發覺之後亦不可以其襲謬而有所容貸以此照律爲白乎旀傳旨內端午進上油芚純用附紙不善着油間間班爛品色俱劣揆以事面誠極駭然令該府拿問處之判付內偸災雖已脫空此事亦係不察今日開坐時同爲照律罪從重論杖八十收贖告身盡行追奪徒二年定配私罪奉敎依允爲旀功議各減一等爲良如敎
정조 11년
洪義榮以義禁府言啓曰時囚罪人徐直修杖八十收贖告身盡行追奪徒二年定配事照律公事判付內功議各減一等事命下矣徐直修功議各減一等杖六十收贖告身盡行追奪黃海道延安府深洞驛徒一年定配而以議啓內辭意具罪目依例發遣府羅將押送配所何如傳曰允
정조 11년
領議政金致仁箚曰伏以臣卽伏見傳敎下者以昨日嶺伯擬望之失宜有更令議薦之命臣不勝惶悚之地臣素蔑鑑識重以老昏前夜銓堂之來問也屢閱案簿艱於排望非不知副擬人之才有海西事而不得已備擬矣今聖敎責之以官人之方於是乎臣之憒憒不職之罪無所逃矣蹙伏訟愆之不暇何敢更有所參論伏乞聖明俯加諒察亟許斥退命受僚相之薦以存國體以安私分不勝幸甚取進止答曰省箚具悉卿懇官人云云卽泛說之泛說設若箚中爲說亦有立釋者卿不首擬予乃越點在卿寧有毫分不安安心勿辭卽爲議薦仍傳曰此批答遣史官傳諭于領議政
정조 11년
兵曹口傳政事副司直李秉模
정조 11년
丁未五月初八日卯時上御重熙堂都承旨入侍時行都承旨沈豐之記事官金孝建承膺祚金祖淳以次進伏訖上命書傳敎曰禁衛前大將徐有大前摠戎使金持默竝仍任牌招受符又命書榻敎曰明日出宮門路以協陽門爲之又命書傳敎曰方面之任宣化爲重雖因首擬人之爲完伯至親不得已副點而向來海西事終有備化之失未久移除殊乖官人之方昨因夜深無以更令議薦欲待辭本許施矣更思不必如是慶尙監司望筒勿爲頌布其代政官牌招開政差出仍令從近辭朝又命書傳敎曰右承旨聞有實恙許遞前望單子入之待下批一體牌招又命書榻敎曰新除授承旨牌招察任又命書傳敎曰分司之銜無不肅謝蓋與假銜大異也差出時備三望受點減下時非開政亦無得下批年前因放榜時分承旨差出事亦有考例提敎之擧今番動駕時則自諸官中獨承旨不爲肅謝事甚未安此非分承旨之不察卽政院之不能知悉當該承旨推考此後分承旨肅謝等事一依甲辰傳敎申飭遵行事該房知悉命退諸臣以次退出
정조 11년
丁未五月初八日酉時上御重熙堂吏兵房承旨入侍時右副承旨洪義榮假注書李冕膺記注官承膺祚記事官金祖淳以次進伏訖上曰伴直承旨誰也義榮曰右承旨趙衍德矣上曰已傳諭於領議政乎祖淳曰已傳諭矣上曰所奏云何祖淳曰大臣以爲非敢以官人二字爲自引之端從古大臣之議薦不審者自有箚引之例臣亦有家庭間聞見故有此箚引之擧而非但臣素無鑑識顧今人才眇然嶺伯擬望實難其人旣承更爲擬薦之命謹當更爲擬薦云矣命退諸臣以次退出
정조 11년
行都承旨沈豐之齋宿左承旨徐鼎修齋宿右承旨趙衍德齋宿左副承旨李謙煥齋直右副承旨洪義榮齋宿同副承旨安廷玹齋直注書金孝建齋宿一員未差假注書李冕膺齋直事變假注書李顯秀守宮直
정조 11년
大殿惠慶宮詣慶熙宮後奎章閣政院玉堂藥房口傳問安答曰知道
정조 11년
洪義榮啓曰司僕寺內乘來言捲簾取稟云矣敢啓傳曰捲三面
정조 11년
安廷玹啓曰王大妃殿問安進去下直之意敢啓傳曰知道
정조 11년
徐鼎修啓曰明日王大妃殿問安何承旨進去乎敢稟傳曰左副承旨進去
정조 11년
傳于洪義榮曰左承旨與提調入侍
정조 11년
傳于安廷玹曰右承旨入侍
정조 11년
兵曹口傳政事以朴基豐爲兼內乘
정조 11년
傳于徐鼎修曰都承旨入侍
정조 11년
傳于徐鼎修曰上京守令許令參班與未下直守令邊將還宮後卽爲下去其中準瓜守令不必下去令該曹預爲知悉
정조 11년
洪義榮以兵曹言啓曰今此慶熙宮經宿時右邊捕盜大將李漢昌以禁軍別將別入直矣還宮間左邊捕盜大將趙圭鎭姑令兼察何如傳曰允
정조 11년
洪義榮啓曰因兵曹草記今此慶熙宮經宿時右邊捕盜大將李漢昌以禁軍別將別入直矣還宮間左邊捕盜大將趙圭鎭姑令兼察事允下矣左邊捕盜大將趙圭鎭卽爲牌招以爲聽傳敎之地何如傳曰允
정조 11년
沈豐之以議政府言啓曰今日動駕時以東西班整齊次第回班之意累次申飭矣大駕方入闕門臣等姑未回班之前堂下班列太半徑歸事之可駭莫此爲甚許多諸人雖不得一一摘發已現發之刑曹佐郞魚在沼司僕主簿尹應烈內資直長柳煥奉常主簿李彦一司饔奉事趙錫福柳範休繕工主簿崔挺祥監役申大羽李憲膺奉事閔光暹李師中造紙別提丁文壽活人別提宋碩欽及不能檢飭之押班監察竝拿問處之何如傳曰允
정조 11년
安廷玹以義禁府言啓曰時囚保放後草記事命下矣時囚罪人李宜耆具世勣趙雲履等竝保放之意敢啓傳曰知道
정조 11년
安廷玹以義禁府言啓曰時囚罪人具世勣以草記議處仍爲照律事命下矣具世勣繡啓論列凡爲五條而今此所供游辭漫漶旣無眞的發明之瑞又無分明自服之語究其情狀節節痛駭土校弄權强諉之於戢捕賊徒營裨賣帖敢歸之於城役酬勞者全不成說而林哥處貸錢三百兩云者已自露其賣帖之眞贓矣營倉米之虛留旣有繡衣之摘發繼以道臣之査閱則豈復有一毫可辨而猶且厭然自揜少無悚蹙之意軍餉米之擅賣於分於留厥罪奚殊而敢以合巡出給之說欲免於留庫發賣者全出粧撰益見其窘遁之甚至於黃姓吏校事所謂棍汰其一人者亦安知其非詐而況於逆變之後復以其至親數人竝差倉糴之任者尤爲萬萬無嚴以此照律罪取考律文則大典通編倉庫條有曰虛錄守令徒三年定配又五年禁錮大明律官吏受財條有曰官吏受財者計贓科斷枉法贓三十貫杖八十徒二年那移出納條有曰凡各衙門收支錢糧等物若監臨主守不正收正支那移出納還充官用者計贓准監守自盜論罪止杖一百流三千里不應爲條有曰凡不應得爲而爲之事理重者杖八十名例有曰二罪以上俱發以重者論大典通編推斷條有曰犯私罪杖一百以上決杖告身盡行追奪雜令條有曰王府決杖者代以金贖云矣具世勣從重論杖一百收贖告身盡行追奪平安道陽德縣流三千里定配而以議啓內辭意具罪目依例發遣府書吏押送配所何如傳曰允如有功議各減一等
정조 11년
趙衍德以義禁府言啓曰具世勣杖一百收贖告身盡行追奪平安道陽德縣流三千里定配事照律草記批旨內如有功議各減一等事命下矣具世勣十一代祖致寬佐翼功臣綾原大君異姓四寸親云功議各減一等杖九十收贖徒二年半定配之意敢啓傳曰知道
정조 11년
丁未五月初九日卯時上詣慶熙宮擧動入侍時行都承旨沈豐之左承旨徐鼎修右承旨趙衍德左副承旨李謙煥右副承旨洪義榮同副承旨安廷玹記事官金孝建假注書李冕膺記事官李崑秀李相璜奎章閣提學李性源檢校直提學李秉模待敎尹行任以次陪從上具翼善冠白圓領袍乘輿出宣化門上曰藥房都提調惠慶宮陪從都承旨亦爲陪從可也詣敦化門外幕次改御黑圓領袍惠慶宮祗迎後乘輦進發上曰時囚保放後草記出駕前下敎至廣達門降輦乘輿入內諸臣以次退出
정조 11년
丁未五月初九日辰時上詣文禧廟親臨朝上食入侍時行都承旨沈豐之左承旨徐鼎修右承旨趙衍德左副承旨李謙煥右副承旨洪義榮記事官金孝建假注書李冕膺記事官李相璜金祖淳奎章閣原任直提學徐有防朴祐源檢校直提學李秉模檢校直閣金憙原任直閣徐龍輔鄭東浚直閣鄭大容檢校待敎李崑秀待敎尹行任以次侍立訖上具翼善冠白圓領袍乘輿出廣達門入泰寧門詣齋殿具衰服出就位執事者陳設訖通禮請坐上坐請哭上哭請止哭上止哭導上詣香案前豐之奉香義榮奉爐通禮請三上香上三上香義榮奠爐于案鼎修以盞跪進上執盞以授衍德奠于靈座前連奠三盞內侍進茶通禮導上還復位請哭上哭盡哀請止哭上止哭命退諸臣以次退出
정조 11년
丁未五月初九日辰時上御興政堂左承旨入侍時左承旨徐鼎修假注書李冕膺記事官李相璜記事官金祖淳以次進伏訖上曰當親行晝茶禮注書與上番翰林出去言于都承旨與同副承旨來待於魂宮近處宗戚執事亦爲整齊以待之意分付他注書他翰林入侍可也上曰惠慶宮進服蔘吉茶一貼煎入出榻敎賤臣與相璜先退
정조 11년
丁未五月初九日午時上詣文禧廟親臨晝茶禮入侍時行都承旨沈豐之左承旨徐鼎修右副承旨洪義榮記事官金孝建假注書李冕膺記事官李相璜金祖淳奎章閣原任直提學徐有防朴祐源原任直閣徐龍輔鄭東浚檢校待敎李崑秀待敎尹行任以次侍立訖上具衰服出就位宗戚執事陳設訖請哭止哭上香奠盞請哭哭盡哀如儀命退諸臣以次退出
정조 11년
丁未五月初九日未時上御興政堂都承旨入侍時行都承旨沈豐之假注書李冕膺記事官李相璜記事官金祖淳以次進伏訖上曰趙判府事已入來耶豐之曰已入來云矣上曰金龍柱尙不謝恩今日內使之謝恩可也上曰魂宮享官中官以下墓所守侍墓官以下及員役等明日依例書啓分司官吏雖無前例一體書啓出傳敎上曰有易服節次明日留門時卿宰元跟隨外百官皆許跟隨一人俾無苟艱之弊事令兵曹知悉仍卽分付各司出傳敎仍敎曰百官如無跟隨勢將納官服於袖中而來豈不難乎豐之曰宗戚執事明日則別省記入直乎上曰別省記入直可也豐之曰摠戎使則何以爲之乎上曰一體別省記入直可也上曰享官有闕乎豐之曰鶴林君以享官被罪作窠矣上曰使卽差出此後有闕雖不經稟隨卽差出可也上曰宗臣罷削人敍用儀賓削黜人蕩滌出榻敎豐之曰卽者昌德宮政院及藥院內閣守宮諸人送言於臣等以爲再明日祥祭時以其異於時御所有望哭禮置之之命而王大妃殿中宮殿旣行望哭之禮守宮諸臣之眛然經夜誠甚悲缺宜有一番稟定俾伸情禮之道云矣何以爲之乎上曰然矣皆於通化門內望哭軍兵則闕內入直咸聚通化門內爲之除標信擧行事分付兵曹外營則各其直處前望哭除標信擧行事一體分付可也出擧條上曰言于錦城尉黃基玉金在冒亦以宗戚執事入參此外如有似此二人者竝令入參可也命退諸臣以次退出
정조 11년
丁未五月初九日戌時上御興政堂右承旨入侍時右承旨趙衍德假注書李冕膺記事官李崑秀記事官金祖淳以次進伏訖上曰同副承旨入侍出榻敎同副承旨安廷玹追入進伏上曰自洪州來時雨澤何如廷玹曰十八日之雨爲救急二十二日雨後俱得周洽各穀善成矣上曰洪州敗船何其頻數也對曰本州護送群山法聖兩處漕船而兩處船來泊之地相距爲三十里若値一時俱到則兩處護送不得兼行且其行船之地多嶼角難於利涉而船人輩短慮唯以䟎程爲主經險之際不能審愼多致臭載之患矣上曰李謙煥亦以敗船事遞歸乎對曰非敗船事矣上曰同炬空石盡爲入來後弘化門下鑰事分付賤臣承命出傳諸臣以次退出
정조 11년
大殿惠慶宮經宿後奎章閣政院玉堂藥房口傳問安答曰知道朝廷二品以上六曹堂上兩司長官單子問安答曰知道
정조 11년
李謙煥啓曰王大妃殿問安進去下直之意敢稟傳曰知道
정조 11년
李謙煥啓曰明日王大妃殿問安何承旨進去乎敢稟傳曰同副承旨進去
정조 11년
安廷玹以備邊司言啓曰今日賓廳日次而國忌正日相値不得來會之意頉稟傳曰知道
정조 11년
傳于安廷玹曰士庶人自有望哭之節今夜巡邏勿禁事卽爲分付
정조 11년
洪義榮以都摠府言啓曰今日入直內三廳武兼禁軍及軍兵等當爲中日習射而國忌正日相値不得爲之之意敢啓傳曰知道
정조 11년
傳于洪義榮曰出宮門路以廣達門爲之
정조 11년
丁未五月初十日辰時上詣文禧廟親臨朝上食入侍時行都承旨沈豐之左承旨徐鼎修右副承旨洪義榮記事官金孝建假注書李冕膺記事官李相璜金祖淳奎章閣提學李性源原任直提學徐有防朴祐源檢校直提學李秉模檢校直閣金憙原任直閣徐龍輔鄭東浚直閣鄭大容檢校待敎李崑秀待敎尹行任以次侍立訖上具衰服出就位宗戚執事陳設訖請哭止哭上香奠盞進茶請哭哭盡哀如儀命退諸臣以次退出
정조 11년
丁未五月初十日午時上詣文禧廟親臨晝茶禮入侍時行都承旨沈豐之左承旨徐鼎修右副承旨洪義榮記事官金孝建假注書李冕膺記事官李相璜金祖淳奎章閣提學金鍾秀李性源原任直提學徐有防朴祐源檢校直提學李秉模檢校直閣金憙原任直閣徐龍輔鄭東浚直閣鄭大容檢校待敎李崑秀待敎尹行任以次侍立訖上具衰服出就位鍾秀泣奏曰臣民悲冤之痛尙未得洩天時回薄又當今日抑塞憤鬱之懷比前尤萬萬矣向於朔奠筵席有所仰達而每以裏面無可疑之跡爲敎姑且以外面言之外面可疑之端已多彰露之跡從其已露之跡覈其可疑之端則豈無斯得之道乎嚴加鉤覈終無端緖則已如或有端緖而置而不問則悲憤冤恨當復如何宇偉挺楫乳媼之輩俱是可問之人而迄今不問古今天下寧有是耶宇鎭猶可謂之一問趙時偉則初不鉤問輿情之益激王章之久屈尙何言哉昨年發靷日悲撓之中亦有所達而今又煩瀆者此豈可已而不已者哉今則臣民行將除服矣恐有日遠日忘之慮復此仰達及此時鉤覈之道不容少緩矣上曰前已悉諭而雖欲鉤覈旣無的指之端畢竟歸屬甚難昨冬之草草收殺者予亦多費商量而然矣卿心之痛迫予豈不知曾於領相亦有下敎者想必聞知矣宗戚執事陳設訖請哭止哭上香奠盞請哭哭盡哀如儀命退諸臣以次退出
정조 11년
丁未五月初十日申時上御興政堂左副承旨與戶工曹郞廳入侍時左副承旨李謙煥假注書李冕膺記事官李相璜記事官金祖淳戶曹正郞具膺工曹正郞李晩秀以次進伏訖上敎膺晩秀曰與洪元燮來待於魂宮可也敎謙煥曰都承旨與右副承旨來待魂宮可也命退諸臣以次退出
정조 11년
丁未五月初十日申時上詣文禧廟親臨夕上食入侍時行都承旨沈豐之右承旨趙衍德右副承旨洪義榮記事官金孝建假注書李冕膺記事官李相璜金祖淳奎章閣提學金鍾秀李性源原任直提學徐有防朴祐源檢校直提學李秉模檢校直閣金憙原任直閣徐龍輔鄭東浚直閣鄭大容檢校待敎李崑秀待敎尹行任以次侍立訖上具衰服詣齋殿上曰左承旨馳詣孝昌墓奉審以來可也時至出就位宗戚執事陳設訖請哭止哭上香奠盞進茶請哭哭盡哀如儀命退諸臣以次退出
정조 11년
行都承旨沈豐之直左承旨徐鼎修直右承旨趙衍德直左副承旨李謙煥坐直右副承旨洪義榮坐直同副承旨安廷玹直注書金孝建直一員未差假注書李冕膺仕直事變假注書李顯秀守宮直
정조 11년
文禧廟親祭罷後大殿惠慶宮奎章閣政院玉堂藥房朝廷二品以上率百官奉慰問安答曰知道
정조 11년
安廷玹啓曰臣王大妃殿問安進去下直之意敢啓傳曰知道
정조 11년
洪義榮啓曰明日動駕相値自再明日至二十一日視事頉稟之意敢啓傳曰知道
정조 11년
洪義榮啓曰卽者中樞府錄事來言判府事趙璥今方出城云係是大臣去就敢啓傳曰入侍仍參宮班事遣史官卽爲傳諭
정조 11년
安廷玹以奎章閣言啓曰夜間閣內諸處無事之意敢啓傳曰知道
정조 11년
以吏曹繕工假監役宋煥質改差事草記傳于李謙煥曰相當窠區處其代今日政差出
정조 11년
傳于徐鼎修曰贊儀南松耉準瓜察訪作闕今日政調用通禮兒馬一匹賜給其餘引儀上弦弓一張賜給
정조 11년
有政吏批判書尹蓍東進參判金文淳在外未肅拜參議李時秀進左副承旨李謙煥進以宋煥質爲童蒙敎官南松耉爲利仁察訪鶴林君單焴興恩副尉單鄭在和知敦寧徐有慶今加正憲加資事承傳
정조 11년
再政以洪昌源爲贊儀趙鎭奎爲假監役
정조 11년
兵批判書金履素進參判金魯淳病參議柳誼入直參知李夔病右副承旨洪義榮進以李彦炲金宗燁爲分守門將訓鍊主簿單權玭柳河喆副司果金正淳副司勇金魯敬
정조 11년
傳于洪義榮曰屢敎之下如是煩稟尙不擧行極爲未安當該銓官推考斯速擬入
정조 11년
徐鼎修啓曰明日王大妃殿問安何承旨進去乎敢稟傳曰右承旨進去
정조 11년
傳于李謙煥曰此胡大事深夜煩稟當該承旨遞差
정조 11년
傳于洪義榮曰明日出宮門路以廣達門爲之
정조 11년
文禧廟小祥祭親行敎是時亞獻官行判府事李福源終獻官行判府事金熤贊禮禮曹判書徐有隣典祀官奉常正鄭萬始執禮直閣鄭大容執尊副應敎沈煥之大祝奎章閣待敎尹行任祝史副修撰趙鎭宅齋郞副校理洪義浩爵洗位兵曹佐郞李益洙爵洗位禮曹佐郞李得休亞終獻盥洗位禮曹正郞柳贊者引儀崔慶鎭任藗謁者兼引儀尹夔欽李嗣萬贊引兼引儀李持淳鄭桓祭監監察李廷龍金載恒
정조 11년
丁未五月十一日二更二點文孝世子小祥親祭入侍時行都承旨沈豐之左承旨徐鼎修右承旨趙衍德左副承旨李謙煥右副承旨洪義榮同副承旨安廷玹分承旨洪仁浩李集斗記事官金孝建假注書李冕膺分假注書尹光顔李羲觀記事官李相璜金祖淳奎章閣提學金鍾秀李性源原任直提學徐有防朴祐源檢校直提學李秉模檢校直閣金憙原任直閣徐龍輔鄭東浚直閣鄭大容檢校待敎李崑秀待敎尹行任以次侍立訖上具翼善冠白圓領袍乘輿出廣達門由泰寧門詣齋殿具衰服上曰宗戚執事先入陳設可也宗戚執事領敦寧府事洪樂性錦城尉朴明源昌城尉黃仁點行副司直金持默金峙默刑曹參議金魯永淳昌郡守洪守榮甑山縣令金魯成濟用判官黃基玉高山縣監趙應鎭漢城主簿趙觀鎭敦寧直長金在昌司勇洪就榮洪最榮洪後榮以次升入陳設訖贊禮導上就位請哭上哭請止哭上止哭贊禮請易服上詣幄次除衰服改御翼善冠黲袍烏犀帶通禮請行禮上盥洗以出贊禮導上入就位請哭上哭請止哭上止哭執禮曰行奠幣禮贊禮請興上興執樽者擧羃鼎修酌鬱鬯衍德以瓚受鬱鬯贊禮導上詣靈座前立贊禮請坐上坐豐之奉香廷玹奉爐跪進贊禮請三上香上三上香廷玹奠爐于案衍德以瓚跪進贊禮請執瓚灌地上執瓚灌地以瓚授衍德衍德受授大祝置於樽所謙煥以幣篚跪進贊禮請執幣奠幣上執幣以授義榮奠于靈座前贊禮請興上興贊禮導上還復位執禮曰行初獻禮執樽者擧羃鼎修酌醴齊義榮以爵受酒贊禮導上詣靈座前立請坐上坐義榮以爵跪進贊禮請執爵奠爵上執爵以授謙煥奠于靈座前贊禮請興小退坐上興小退坐大祝進靈座之右跪讀親製祭文訖贊禮請興上興贊禮導上還復位請坐上坐執禮曰行亞獻禮行判中極府事李福源行亞獻禮訖執禮曰行終獻禮行判中樞府事金熤行終獻禮訖贊禮請哭上哭盡哀請止哭上止哭大祝納神主如儀贊禮跪告禮畢導上出正兌門詣幕次上改御無揚黑圓領袍乘輿上曰今旣奉慰今日朝廷問安勿爲之出駕前下敎由廣達門還內諸臣以次退出
정조 11년
丁未五月十一日辰時上詣文禧廟親臨朝上食入侍時行都承旨沈豐之左承旨徐鼎修右副承旨洪義榮記事官金孝建假注書李冕膺記事官李相璜金祖淳奎章閣提學金鍾秀李性源原任直提學徐有防朴祐源檢校直提學李秉模檢校直閣金憙原任直閣徐龍輔鄭東浚直閣鄭大容檢校待敎李崑秀待敎尹行任以次侍立訖上具翼善冠黲袍出就位上曰政官牌招開政出榻敎宗戚執事陳設訖請哭止哭上香奠盞進茶請哭哭盡哀如儀命退諸臣以次退出
정조 11년
丁未五月十一日午時上詣文禧廟親臨別茶禮入侍時行都承旨沈豐之左承旨徐鼎修右承旨趙衍德左副承旨李謙煥右副承旨洪義榮同副承旨安廷玹記事官金孝建假注書李冕膺記事官李相璜記事官金祖淳以次侍立訖上具翼善冠黲袍詣齋殿幄次上曰分承旨史官亦爲入參可也分承旨洪仁浩李集斗分假注書尹光顔李羲觀追入侍立上曰今日別茶禮時曾經師傅賓客入參出傳敎上曰今旣除服曾經師傅賓客僚屬時享俗節朔望皆勿陪祭只於祥禫及入廟時入參事分付出傳敎上曰曾經師傅賓客人閣臣宗戚執事東庭分三行入參可也上曰領敦寧禮判吏兵判入侍領敦寧府事洪樂性禮曹判書徐有隣吏曹判書尹蓍東兵曹判書金履素以次進前樂性曰悲疚勞動之餘聖候何如上曰一樣矣樂性泣奏曰今日復以此語煩瀆非不知貽戚聖心而日月流邁今已除服臣民悲冤愈往愈切至于今不賜處分討復無期則此全由於臣等之不忠不誠獨不愧於趙判府事乎雖以輿儓之賤莫不曰夫夫也君讎未復貪榮冒祿恬不知愧云爾則豈不重有愧於輿儓乎雖於今日若賜處分猶可洩臣民之冤故敢此煩達矣上曰昨日金鍾秀亦有所奏而不必提起矣樂性曰曾經師傅賓客春桂坊人有皆勿陪祭於時享俗節朔望之敎而竝令進參以伸情理恐宜矣上曰不必然矣上敎蓍東曰趙判府事過於處義固辭爵祿不入城闉且其子姪之立朝者甚少其子姪中一人初仕調用可也蓍東曰繕工假監役宋煥質相當窠區處其代今日政差出事命下而時無相當窠童蒙敎官仕滿人送西陞六後以宋煥質移差假監役之窠依下敎以判府事趙璥子姪中擬入何如上曰依爲之出擧條上敎履素曰金魯敬付軍職可也敎有隣曰通禮院官員員役亦爲書啓可也樂性有隣蓍東履素以次先退上曰守墓官安春君烿侍墓內侍朴尙衍加資忠義李復鉉守衛官李厚燾陞六李厚生仕日不足兒馬一匹賜給洪龍燮日淺勿論進止中官朴道弘梁濟漢各半熟馬一匹賜給守僕以下員役等令該曹依己酉年例施賞待令事知京守僕亦爲施賞出傳敎上曰魂宮享官安昌君燝雲峰君杺鶴林君焴知敦寧徐有慶竝加資資窮者熟馬一匹賜給錦城尉朴明源半熟馬一匹賜給知敦寧李灃日淺勿論忠義具允德李圾竝陞敍宗戚執事漢城主簿趙觀鎭高山縣監趙應鎭司勇洪就榮洪最榮洪後榮十四朔竝陞敍未付職者初仕調用領敦寧府事洪樂性大豹皮一令錦城尉朴明源鞍具馬一匹面給昌城尉黃仁點右副承旨洪義榮行副司直金持默淳昌郡守洪守榮各半熟馬一匹賜給行副司直金峙默刑曹參議金魯永甑山縣令金魯成各兒馬一匹賜給濟用判官黃基玉敦寧直長金在昌日淺勿論守僕以下員役等依己酉年例令該曹考例施賞出傳敎上曰分司賞典雖無前例別設守直亦係初有分副摠管任希曾李鎭恒尹尙東分兵曹參議南鶴聞李惠祚參知尹弼秉在直俱近百日各半熟馬一匹賜給其中分副摠管鄭述祚豈無殊異之典食物衣資令該曹題給分都事蔡顯一尹壽民分兵曹正郞姜翰實仕俱過二百日竝陞敍分兵曹佐郞任長源柳頤玄分內乘吳應常在直俱過百日各兒馬一匹賜給分守門將李郁延等四人自昨秋至今供職參上陞敍未陞敍者陞六五衛將別軍職奏時官等日淺竝勿論下人等依別單判下令各該曹施賞出傳敎上曰魂宮中官都薛里梁大宜李團宜假都薛里金性完鄭國允各熟馬一匹賜給進止長番洪宜福等各半熟馬一匹賜給薛里盧重賢等各兒馬一匹賜給其餘實仕未滿二十日人竝勿論出傳敎時至上出就位上曰趙判府事入侍行判中樞府事趙璥入來進前上曰將往何處璥曰將往嘯皐矣上曰見卿參班心甚慰喜未可仍留京第耶對曰豈有遽離輦轂之心而以臣情踪何可仍留乎命退璥先退宗戚執事陳設訖請哭止哭上香奠盞請哭哭盡哀如儀命退諸臣以次退出
정조 11년
行都承旨沈豐之坐左承旨徐鼎修坐右承旨趙衍德坐左副承旨李謙煥坐直右副承旨李集斗坐直同副承旨洪義榮坐注書金孝建仕一員未差假注書李冕膺仕直事變假注書李顯秀仕
정조 11년
大殿惠慶宮經宿後奎章閣政院玉堂口傳問安答曰知道
정조 11년
藥房都提調洪樂性提調徐有隣副提調沈豐之啓曰日月流邁文禧廟祥事奄過伏惟止慈之慟益復難抑連日移次徹宵臨祭伏未審夜間聖體若何悲疚轉深勞動亦多不瑕有傷損之節乎今日臣等率諸御醫趁早入診詳察聖候爲宜王大妃殿望哭行禮之後氣候何如惠慶宮親臨洩哀之餘氣候何如臣等不任區區伏慮敢此問安竝爲仰稟答曰知道慈殿慈宮氣候一樣矣
정조 11년
趙衍德啓曰臣王大妃殿問安進去下直之意敢啓答曰知道
정조 11년
沈豐之啓曰奎章閣檢書官以守宮檢校提學意啓曰夜間閤內諸處無事之意敢啓答曰知道
정조 11년
大駕惠慶宮還宮後奎章閣政院玉堂藥房口傳問安答曰知道
정조 11년
注書金孝建病代以趙台榮爲假注書
정조 11년
徐鼎修啓曰假注書趙台榮時無職名令該曹依例付軍職冠帶常仕何如傳曰允
정조 11년
李謙煥啓曰卽者中樞府錄事來言判府事趙璥自城外所住處還尋鄕路云係是大臣去就敢啓傳曰知道
정조 11년
承旨前望單子入之洪仁浩落點
정조 11년
傳于沈豐之曰都承旨與上京守令及下直守令入侍
정조 11년
吏批三政以尹光碩爲中部都事洪秉益爲扶安縣監李彦祜爲長連縣監韓晩裕爲殷山縣監尹光錫爲司宰直長權恢爲宗簿正申耆爲谷山縣監申宅權爲司宰奉事洪最榮爲昌陵參奉分承旨李集斗分兵曹參議申耆分參知李勉兢分佐郞韓用龜鄭東觀以上減下
정조 11년
兵批再政副司果鄭福煥李遇濟徐配修分副摠管金憙朴祐源分都事柳晦源李民秀以上減下以趙圭鎭爲御營中軍洪和輔爲摠戎中軍
정조 11년
傳于趙衍德曰承旨房望仍
정조 11년
趙衍德以都摠府言啓曰入直內三廳武兼禁軍及軍兵等中日習射事自今十三日十六日十九日至依前姑停之意敢啓傳曰知道
정조 11년
禁府啓目全羅前左水使許任原情云云傳旨問目內辭緣泛稱遲晩所當請刑是白乎矣曾經閫帥勿爲請刑載在大典通編議處何如啓以草記照律爲良如敎
정조 11년
刑曹啓目粘罪人崔昌彦吳性直更推云云依判下初招諸條及道伯操切等事施威嚴問反覆究覈則今此所供比諸初招雖似吐實而其所指陳猶不別白兺不喩至於道伯之右袒操切一款專事抵賴終不直陳其爲情狀尤極奸惡仍爲嚴囚待無故日更加嚴刑期於得情何如啓始旣牢諱今又呑吐不可以一二端之略有指告遽然放釋奸吏頑濫之習欺罔之罪在所懲治一竝散配爲旀李宜耆段觀於囚供益知其駭痛令該府還囚今日內照律勘放以草記擧行事分付爲良如敎又啓目抱川居幼學李光昇擊錚原情云云分付道臣詳査明覈俾矣兄無至元犯之律而使矣身得被首犯之罪千萬泣祝敎味白齊向前李光昇依先朝受敎爲先放送所供如此上裁何如啓令道臣詳査狀聞後稟處爲良如敎又啓目驪州居閑良姜弼周擊錚原情云云卜金等構陷矣子就文於殺人之科亟令本道明覈事實俾無橫罹之弊敎味白齊向前姜弼周依先朝受敎爲先放送所供如此上裁何如啓令道臣詳査狀聞後稟處爲良如敎
정조 11년
李謙煥啓曰今日入侍命下之後莫重御座所用趁不待令其在事體萬萬駭然當該尙衣院郞廳所當重勘而本院請推之外無他可施之罰何以爲之敢稟傳曰當該郞廳拿處
정조 11년
李謙煥以義禁府言啓曰保放罪人李宜耆還囚之意敢啓傳曰知道
정조 11년
禁府啓目尙衣主簿李良會原情云云傳旨內辭緣泛稱遲晩所當請刑是白乎矣旣有捧草供以入之命上裁何如判付啓分揀放送爲良如敎又啓目刑曹佐郞魚在沼司僕主簿尹應烈內資直長柳煥奉常主簿李彦一司饔奉事趙錫福柳範休繕工主簿崔挺祥監役申大羽李憲膺奉事閔光暹李師中造紙別提丁文壽活人別提宋碩欽等原情云云傳旨內辭緣泛稱遲晩所當請刑是白乎矣旣有捧草供以入之命且李彦一段曾經侍從勿爲請刑載在大典通編竝只上裁何如判付啓草記照律爲有矣其中申大羽段進去備邊司修理所云分揀放送爲旀本司旣無歷臨之敎則定監役修理率爾該堂推考爲良如敎又啓目鏡城前判官李秉喆原情云云傳旨內辭緣泛稱遲晩所當請刑是白乎矣曾經侍從勿爲請刑載在大典通編且有捧草供以入之命上裁何如判付啓今日內照律放送後草記如有功議區別減等爲良如敎又啓目全州前判官李宜耆原情云云傳旨內辭緣泛稱遲晩所當請刑是白乎矣旣有捧草供以入之命上裁何如判付啓此事非本事不足說也今日內以草記各別嚴勘可也又啓目司憲府監察兪彦錥柳煥寅原情云云傳旨內辭緣泛稱遲晩所當請刑是白乎矣旣有捧草供以入之命上裁何如判付啓後勿如是之意嚴飭今番段付過放送爲良如敎又啓目比安前縣監南麟耉原情云云傳旨問目內辭緣泛稱遲晩所當請刑是白乎矣旣有捧草供以入之命上裁何如判付啓草記議處照律爲良如敎
정조 11년
李謙煥以義禁府言啓曰時囚罪人李宜耆照律勘放以草記擧行事命下矣李宜耆本府議啓內分憂之責莫重於賑飢而許多罪狀至登繡衣之啓自初供辭全出遮飾之意所謂牟勝於租者豈以牟之麤者對租之精者而言哉其所貿取不過庫中還牟則當年所捧猶不過較論於富民之租況雜以經兩年陳牟乎其半成塵土腐傷不堪食不問可知而受賑之民往賣於喂畜之資卽是繡衣之所目見連三等分牟事謂從民願亦不成說似此劣牟一番受食民猶疾首豈有連三次願受之理乎繡啓明言富民租假令至五月初分給猶當有數百包餘剩則乃敢以終當盡歸爲說者尤極縱恣畢賑後餘剩安得復歸於賑資乎右二事雖已自服於再招至於米太作錢事諉以邑例硬定價錢比今市直所加捧者殆近千緡則浚剝窮民專榷私利之罪有難容貸聽訟差任事以全未記得等語一切漫漶節節駭痛罪取考律文則大典通編備荒條有曰守令不用心賑救飢民者杖一百大明律因公擅科斂條有曰凡有司官吏科斂所屬財物入己者計贓以不枉法論官吏受財條有曰不枉法贓一百貫杖一百流二千里那移出納條有曰凡各衙門收支錢糧等物若監臨主守不正收正支那移出納還充官用者准監守自盜論罪止杖一百流三千里大典通編聽理條有曰凡詞訟官違法聽理者杖一百大明律對制上書詐不以實條有曰凡對制及奏事上書詐不以實者杖一百徒三年名例有曰二罪以上俱發以重者論大典通編推斷條有曰犯私罪杖一百以上決杖告身盡行追奪雜令條有曰王府決杖者代以金贖云矣李宜耆從重論杖一百收贖告身盡行追奪咸鏡道鏡城府流三千里定配而以議啓內辭意具罪目依例發遣府羅將押送配所何如傳曰允
정조 11년
李謙煥以義禁府言啓曰時囚罪人許任以草記照律事命下矣許任傳旨內所管宜松山在在童濯幾無寸靑至於奸民之鉅斷斧斫亦復任他云則松政專係於水使軍國之需亦自不輕不可以一二治績有所容恕拿問定罪罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖云矣許任杖一百收贖告身盡行追奪放送何如傳曰允如有功議各減一等
정조 11년
李謙煥以義禁府言啓曰許任杖一百收贖告身盡行追奪放送事照律草記批旨內如有功議各減一等事命下矣許任十代祖琮敵愾功臣云功減一等杖九十收贖奪告身四等之意敢啓傳曰知道
정조 11년
李謙煥以義禁府言啓曰時囚罪人南麟耉以草記議處照律事命下矣南麟耉諸般所犯俱係不法而因緣禁令威罰太猛至有促命之患則濫杖之律在所難免雖以刑具言之違越典則莫體欽恤之至意襲謬之失貽弊之端猶屬餘事以此照律罪取考律文則大典通編濫刑條有曰官吏濫刑杖一百徒三年大明律制書有違條有曰凡奉制書有所施行而違者杖一百名例有曰二罪俱發以重者論大典通編推斷條有曰犯私罪杖一百以上決杖告身盡行追奪雜令條有曰王府決杖者代以金贖云矣南麟耉從重論杖一百收贖告身盡行追奪原春道橫城縣安興驛徒三年定配而以議啓內辭意具罪目依例發遣府羅將押送配所何如傳曰允如有功議各減一等此與濫刑有異徒配則分揀可也
정조 11년
李謙煥以義禁府言啓曰南麟耉杖一百收贖告身盡行追奪原春道橫城縣安興驛徒三年定配事照律草記批旨內如有功議各減一等此與濫刑有異定配則分揀事命下矣南麟耉定配則分揀杖一百收贖告身盡行追奪而其十六代祖在開國功臣云功減一等杖九十收贖奪告身四等之意敢啓傳曰知道
정조 11년
李謙煥以義禁府言啓曰寧城僉使梁得河鏡城前判官李秉喆熊川縣監黃世中機張前縣監金潤國等拿問事傳旨啓下矣李秉喆今始待命卽爲拿囚而梁得河黃世中時在任所發遣府書吏交代後拿來金潤國前以他罪拿來書吏已爲發送待拿囚添問目取招何如傳曰允
정조 11년
李謙煥以義禁府言啓曰時囚罪人李秉喆草供判付內照律放送後草記如有功議區別減等事命下矣李秉喆傳旨內元還上與軍餉居末依事目拿問罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖云矣李秉喆杖一百收贖告身盡行追奪而其祖藎揚武原從功臣云功減一等杖九十收贖奪告身四等放送之意敢啓傳曰知道
정조 11년
李謙煥以義禁府言啓曰時囚罪人魚在沼尹應烈柳煥李彦一趙錫福柳範休崔挺祥李憲膺閔光暹李師中丁文壽宋碩欽等草記照律事命下矣魚在沼尹應烈柳煥李彦一趙錫福柳範休崔挺祥李憲膺閔光暹李師中丁文壽宋碩欽等傳旨內未回班之前堂下班列太半徑歸事之可駭莫此爲甚竝拿問處之罪取考律文則大明律從駕稽違條有曰凡應從車駕之人從而先回還者笞四十名例有曰犯私罪笞四十附過還職云矣魚在沼尹應烈柳煥李彦一趙錫福柳範休崔挺祥李憲膺閔光暹李師中丁文壽宋碩欽等各笞四十收贖附過還職放送何如傳曰允
정조 11년
李謙煥以義禁府言啓曰寧城前僉使梁得河拿問事傳旨啓下而誤聞其方在任所纔以交代後拿來之意草記矣追後捉來其家奴問之則得河三月初已爲遞職方以裨將下去統營云發遣府書吏拿來臣等惶恐待罪之意敢啓傳曰勿待罪待待命拿囚
정조 11년
李謙煥以刑曹言啓曰因全州吏崔昌彦等捧拱啓目奸吏頑濫之習在所懲治一竝散配事判下矣依判付罪人崔昌彦平安道咸從府吳性直咸鏡道洪原縣竝定配所卽爲押送之意敢啓傳曰知道
정조 11년
李謙煥以刑曹言啓曰今日動駕時全羅道全州居良女李召史擊錚於衛外故取考其原情則以爲渠夫崔允默以本營補軍色錢布之那移與貸下賣家備納而竟以那移之罪遠配价川郡渠之媤父母年近七十戀子病篤而存留養親已無其人乞令替配使渠父還養父母云矣其夫允默負逋公貨其所定配在法當然而李召史之稱以爲夫訟冤至於駕前煩籲者本事旣甚微瑣其意專在干恩民習無嚴莫此爲甚此而不罪則下邑奸吏負逋被罪之類縱妻敎子托以四件犯蹕呼籲無所不有後弊所關不可容貸原情勿施擊錚人李召史猥濫之罪自臣曹懲治何如傳曰允
정조 11년
李謙煥以備邊司言啓曰新除授慶尙監司金光默方在忠淸監營任所矣湖西之距嶺南旣是接壤之地則便道往赴多有已例待新監司交龜除朝辭卽爲赴任之意分付何如傳曰允
정조 11년
洪義榮以備邊司言啓曰卽見內需司啓下手本則以爲明禮宮屬慶尙道金海鳴旨島田畓係是永作宮屯有土免稅之處依法典土稅租一斗免稅租一斗上納而租一斗價以八分爲定後除出各樣雜費實起六十結零收稅錢九百十一兩零每年定式上送已多年所矣丙午年自本道以一土兩稅二十八結零減給餘存三十九結零代錢六百十八兩零上送此島勿論田畓與鹽盆每負租二斗代錢一錢六分從民願定式上納則豈有一土兩稅之事此必是島民輩誣訴營門減納元稅之致乙巳條未納二十八結零稅錢二百八十八兩零依前上送事移報備局行闕本道爲辭而判下內有司堂上曾經道伯必當稔知事情枚報本司自本司從長決處後草記事命下矣今以內司之報觀之則所謂島民一土兩稅之說未知果指何稅而鹽漢輩曾以鹽田疊稅事屢次上言及至昨年因本道査啓昌原延日金海等三邑鹽田之所納公稅許令減給之意覆啓行會此必宮屯之混入於其中而然也大抵旣納土稅又納鹽稅驟而聞之果似疊稅而若乃元帳付田畓苟非永頉之地元無減稅之規況此十倍農利之鹽田乎田納田稅釜納釜稅自是法理之當然而特以朝家寧失之德意至有昨年減給之惠澤則在渠輩實爲萬幸矣至於宮房有土之稅初不入於公結之中則今此該宮元稅之混同減給事極怪訝以此意分付道臣公結減給外宮結土稅依前上送俾無混淆之弊實合事宜因此而取考本道打量成冊則該宮田結以二十結零懸錄而內司所報則爲二十八結零數爻之相左亦不可不趁今釐正更令道臣另加詳査添錄與減給間從實擧行後形止報本司之意一體分付何如傳曰允
정조 11년
洪義榮以備邊司言啓曰忠淸道未發賣還上送空名帖九張有司堂上看檢洗草之意敢啓傳曰知道
정조 11년
洪義榮以備邊司言啓曰嶺南左道諸邑薰染方熾無異湖南云而尙無一言皁白有病無病間形止從實報來後論理草記事命下矣卽見慶尙前監司金尙集所報則以爲本道右沿若而邑自三月初旬以癘氣之間發有所報來故果以死亡與方痛這這馳報以爲轉聞之意題送仍又關問各邑使之詳探以報矣列邑所報尙不齊到而其中南海熊川巨濟漆原咸安晉州昌原宜寧知禮陜川興海等十一邑前後報來死亡之數旣不滿百其外金海迎日昌寧密陽長鬐機張靈山梁山居昌草溪昆陽仁同東萊等十三邑只以方痛報來其餘四十七邑尙無有無間報來之事雖以營下大丘府言之間有方痛而別無死亡近來春夏之交此等輪症無歲無之遽然陳聞恐涉煩屑三月四月兩次賑狀中有所略綽陳聞而向後死亡有無熾息與否方待列邑之齊報狀聞計料爲辭矣南海等邑不無若干死亡而不至大熾金海等邑雖有方痛而姑無死亡之報則未及登聞容或無怪而其餘四十七邑之有無間尙無報來云者極爲駭然若果自營門以時探察這這申飭則毋論熾否列邑擧行豈若是泄泄乎該道臣所當論責而纔以他事被譴今姑安徐此後熾息與否嚴飭各邑隨其所報卽速馳聞無或如前稽忽之意分付何如傳曰允
정조 11년
洪義榮以戶曹言啓曰判中樞府事趙璥今三月四月五月三朔月廩米太更爲輸送則以爲屢承輸送之恩終無冒受之路惶隕之極不知所達云不爲領受事京畿監司啓本纔已啓下故方欲草記稟處之際又接廣興倉所報則判府事趙璥旣已入城依例頒祿次倉官進去于齋宿處請受祿牌則以爲今者入城實是差祭元非行公云祿牌不爲出給大臣今日已爲下鄕依前例更以月廩輸送之意分付該道何如傳曰更爲輸送可也
정조 11년
徐鼎修以吏曹言啓曰賑恤廳堂上徐有隣所啓忠淸道前監司金光默畢賑狀啓善賑守令及私賑願納人令該曹考例稟處事有令吏曹卽爲回啓以草記擧行可也之命下矣泰安縣監朴泂抄飢極精民多全活自備之穀竝計元賑外白給合爲三百餘石賑政實績旣爲諸邑之最其在褒賞之例宜有準職之請而係是堂上官合施表裏賜給之典結城縣監韓德厚賑無捐瘠之患還有均排之譽瓜期不遠民惜其去捐廩私備亦滿百包定山縣監許霔留意救荒盡心抄飢米粥醬藿躬自嘗察飢戶安堵民譽方蔚自備之數合計白給爲一百八十石兩邑守令之捐廩自備殫誠賙賑誠爲可尙合施兒馬賜給之典石城縣監尹博基災政賑政俱無虛實之混賑民還民皆得接濟之宜捐俸自備合計白給爲二百三十四石其悉心賑政殊甚可嘉合施陞敍之典而事係恩賞自下不敢擅便恭俟上裁禮山縣監申史源抄飢無濫分穀必精村無飢口之捐瘠野有農民之稱頌此則雖登道啓別無優績今姑置之私賑人連山前都摠都事金箕昇私賑二巡飢民爲九千四百八十七口而分給米爲七石零租爲八百四十六石零錢爲七十三兩零依法典施以加資之典願納人靑陽嘉善姜遇周租爲一百六十六石零閑散洪佑維租爲五十石定山嘉善李龍雲租爲一百三十三石零將仕郞李光祐租爲六十六石零舒川前僉知羅後綸租爲九十四石韓山幼學李德寬租爲七十石李景煥租爲五十石鄭光震租爲五十石嘉善李德連租爲五十石禮山出身李光世租爲五十石願納人穀物五十石以上納粟帖成給自是法典竝依此施行而其中李德寬李景煥鄭光震將仕郞李光佑俱是士族竝郞階成給嘉善姜遇周李龍雲李德連出身李光世或已加資或是出身別無可施之典令道臣分等施賞之意竝以分付何如傳曰允李德寬等雖云士族如願納粟資此與帖加有異卽爲成給令道臣問于各人使之狀聞後擧行姜遇周等不可以已加資已出身勿施納粟資施行雖與正資有異亦與帖加稍間此乃奬勸之意也令道臣此意曉諭各人中如有連次私賑人卽爲査出狀聞事分付可也
정조 11년
洪義榮以備邊司言啓曰諸道軍餉居末拿問居二決杖居三推考還上居末決杖居二推考居三勿論旣有元事目而還上未準捧居末者拿問若邊地守令則依前決杖事載在通編矣取考諸道捧未捧啓本則平安道舊還酌定軍餉居末寧城僉使梁得河居二車嶺前僉使趙鳳獜居三安義僉使金重栗元還上居末夞怪萬戶朴亨源居二孟山縣監沈寬鎭居三慈母山城別將金鎭源咸鏡道元還上與軍餉居末鏡城判官李秉喆還上居二吾村權管朴聖翊居三溫萬戶宋世瑜慶尙道軍餉居末熊川縣監黃世中居二金海府使李邦榮居三機張前縣監金潤國元會居末金海府使李邦榮居二漆原前縣監李德胤軍布作米居末金海府使李邦榮居二梁山郡守李進膺居三固城縣令李普天射木作米居末金海府使李邦榮別會穀居末機張前縣監金潤國統營軍餉停退外未捧金海府使李邦榮矣昨年年事關西則旣皆登稔關北不至於歉荒嶺南雖歉亦有停退之命而酌定舊還與新還餉之未能準捧若是夥多事極駭然當該居末居二居三守令邊將竝依事目勘處之意分付何如傳曰允金海曾有酌量之筵敎昨年本邑便經滄桑不可無闊狹之政此一邑分揀可也
정조 11년
同副承旨洪仁浩疏曰伏以臣與左副承旨李謙煥有娚妹應避之嫌揆以法例在下當遞敢陳短章徑出禁扃伏乞聖明亟遞臣所帶之職以存公格仍治臣瀆擾之罪以肅朝綱不勝幸甚臣無任屛營祈懇之至謹昧死以聞答曰省疏具悉疏辭下該曹稟處
정조 11년
持平宋煥箕疏曰伏以日月遄邁文孝世子喪朞奄已回薄而君讎國賊尙未討復臣民痛冤於斯尤極伏惟聖懷之沈慟疚傷益復如新臣於千萬夢寐之外伏奉承政院成貼有旨以臣爲司憲府持平使之斯速乘馹上來臣聞命震悸若隕淵谷不知措躬之所也臣愚陋譾劣最出人下早事擧業鹵莽無成晩忝一命量分未就循其本末實無寸長而蟄處丘壑優遊以度而已人或不察其實只據其跡而疑其有得於家學謾相傳說以致虛名誤徹聖明之所以剪拂而收攬者不拘薦剡超出常例臣心之惶隕有不可言而物情之駭惑當如何哉世或有假眞售僞而未有如臣盜名之甚臣之自知甚明自量甚熟其何敢抗顔冒進甘犯負乘之戒也臺憲之職在於文纓猶爲華銜以臣賤陋而猥膺玆命雖狙猿之冠冕鼯鼠之羈馽未足喩其不似也況向時薦臣者罪犯至重臣實未免爲其所累而宜受國人之嗤點則縱被聖眷之隆摯而其爲滓穢淸朝玷辱名器者到此極矣一時之公論甚嚴後世之淸議可畏臣之情勢不亦悶蹙乎且臣年纔六十百病侵凌向在未甚衰之時尙不敢爲祿仕之計今以羸悴摧殘之狀而乃欲仰恃寵靈昧然趨承則其忘廉沒恥貽笑招機不惟爲一己之狼狽竊恐世之懷寶待價而出者恥與臣等列擧皆思望望然遠去然則微臣今日之濫叨未必不爲賢路之妨而實有以仰累睿簡矣臣於此尤安得不內愧外靦寢驚夢愕也臣誠樸愚言不矯飾伏乞天地父母俯垂鑑燭特賜指揮鐫削臣職名收回元降召旨以安微分千萬大幸臣無任瞻天望聖激切祈懇之至謹昧死以聞答曰省疏具悉爾懇爾以先正之孫服先正之訓學先正之道十年林樊講明有素予之必欲致之朝端意豈淺淺噫予於先正有曠百之感所尊慕而崇信之者不下及門之人雖係咳唾之遺在簡篇猶爲之愛玩不釋況爾肖孫想有典型之可諗疏末自引豈必更事云云求之先輩亦多似此被薦而未聞爲必辭之端爾須追先正未卒之志出而事予毋孤予師視先正之本意仍傳曰此批答遣史官傳諭于持平宋煥箕處
정조 11년
校理李洪載疏曰伏以居諸易邁文孝世子祥事奄過以我聖心之止慈摧隕悲廓尙何自抑率普哀冤之私撫時冞切中外憂慮之忱瞻天益結仍伏念臣以才則空疎以識則魯莽倖竊科第猥廁從班蓋亦十年于玆榮耀極矣涯分過矣居常愧懼若隕淵谷萬萬意外忽伏承玉署新命驚惶感激歷屢日而罔措噫臣出入顯列固不爲不多而以其百不猶人一未效責每自循省徒增悚蹙雖於宿趼例調猶難抗顔復玷況此論思之任豈臣所敢當者哉夫瀛選有國之所重也其任則廈氊橫經啓沃君心焉其職則鑾坡掌誥撰次王言焉苟非淹貫墳典之學賁飾黼黻之文則其不可苟然充位也審矣以故自古名碩亦多逡巡於此如臣寡陋則幼失蛾述壯乏蟲篆尋常章句常多面墻之歎閑漫書牘亦有手梗之患至於備顧問而奉詞命不但自知其不堪人亦未嘗有期之者而猝然注擬於群彦蜚英之列臣誠滿心悸懍靡所自定臣纔從鄕上來義急參班不得不章皇肅命而夤緣冒膺大駭物情重壞廉防玆敢披瀝陳籲伏乞聖明俯察衷悃亟命鐫削新授職名以重名器以安私分千萬幸甚抑臣曩叨薇垣略效沐浴之義及承批旨未蒙允兪之音至今追思倍增惶忸噫春生秋殺莫非隨時造化之德而我聖上體天之治則仁常掩義一是涵覆前後斷獄每失太寬龍蛇不爲赤子梟獍益恣兇肚雖以匡賊事論之都由於復明兩賊之獄草草了勘不復鋤治故亂逆無所懲畏以至種下生種方來之憂甚於旣往靜言思惟誠不勝懍然至於討復一款倫紀所關神人同情而春秋不討賊則不書葬者可見亘古今之大義也況今离明音容寢遠而服制已畢思之臆塞說之腸裂帀域含生痛心疾首者尤豈有極而君讎國賊擔却一邊沬血飮泣徒歸例套以殿下至情豈不念及於此哉只以無的疑三字尙今容貸而欲移國本陰俟群慝之得志不滿邦慶遂至凶言之肆口者此豈非的疑之端而是可忍也孰不可忍也停乳妄藥肝肺相連形跡幾露矣然而妖媼逆醫依舊任置鉤覈不始而懲討無可期之望冤憤愈激而義理無可伸之日則天下寧有是耶伏願亟從三司之請以洩八方之痛焉臣無任激切祈懇之至謹昧死以聞答曰省疏具悉勿煩爾其勿辭察職
정조 11년
洪忠監司尹尙東疏曰伏以日月迅駛我文孝世子邸下祥朞奄過伏惟我殿下止慈之情撫念疇昔隱痛如何顧念賤臣昨年此日頑未下從今年此日忍而復覩撫躬摧裂寧欲無生此際伏奉湖臬新命惝怳恧縮罔知攸措臣之空侗疎拙百無一能之狀聖明之所俯燭通朝之所共知方面宣化之任固知其萬不近似而矧玆湖藩地方最居要衝土俗素稱豪猾所以撫馭按察之方視諸道不啻倍蓰難矣雖以有才諝有氣力者尙或逡巡而不敢當況庸愚如臣孱劣如臣者尤豈有一分冒膺之望而只緣急於參班章皇出肅有若儻來者然臣實自愧人謂斯何委畀之恩迥出尋常臣非欲爲例讓之辭强效他人之爲而自顧僥濫如右所陳玆敢短章自列悉暴衷懇伏乞聖慈亟收成命毋使玷聖簡而僨國事焉臣無任屛營祈懇之至謹昧死以聞答曰省疏具悉卿其勿辭往欽哉
정조 11년
敎忠淸道觀察使尹尙東書曰王若曰燕槎載返嘉貳价之賢勞鳳綍初宣畀一路之專制才優方面簡在宸心睠彼百濟舊邦寔我三韓都會環州里而譪絃歌之俗若宋之閩洛淵源控嶺湖而當舟車之衝在唐則江淮保障比緣公私之俱困顧凋瘵最甚於八方亦由措置之多乖而弊瘼殆難以數計荒憂荐至嗟小民之喁魚糴簿滋虛任猾吏之潛蠹故玆藩尤愼厥簡在今日將屬之誰惟卿詞場雋才故家華胄登八花而揚綺翰蔚然有學士令譽躋貳卿而若布韋眞箇是文人本色蜚英晩境惜鬢髮之已蒼斂迹名塗諒操履之有素治留桐愛通才已著於綜明望優筍班利器宜別於盤錯玆授卿以忠淸道觀察使兼兵馬水軍節度使公州牧使卿其祗服寵命往宣德音雖當麥秋之稍登猶呻吟未絶於蔀屋莫曰賑政之已畢而撫摩益勉於棠陰紓浦氓椎剝之愁不啻恫瘝在己抑土豪武斷之習所貴寬猛得中黜陟則澄淸是圖農桑則勸課靡懈自餘制置厥有典常於戲樓拱北宸詎效晉元規之携客江名錦水勉追漢文翁之敦儒睠南徼餘五十州想福星之爭喜得西京良二十石覺丙枕之乃安往惟欽哉行且召矣故玆敎示想宜知悉知製敎李羽晉製進
정조 11년
敎慶尙道觀察使金光默書曰王若曰錦西著黜陟之明朕惟簡厥嶠南托保障之重汝往欽哉渙誥十行觀風一路睠玆七十州民物之府寔是四百年詩禮之鄕厥賦出粟米絲麻美哉荊楊之饒産其俗習爼豆絃誦蔚然鄒魯之遺風鳥嶺當萬夫之關備宜預於陰雨馬島隔一帆之水憂實深於旰宵第緣漢良吏之乏人近致虞黎民之艱食倉廩告罄奚暇禮俗之相交掊克成風每歎王澤之未究愛民若保子思哺十萬生靈知臣莫如君疇膺九重遴選惟卿故家遺範賢祖肖孫得喪無關於心確乎操履之有素喜怒不形於色儼然儀度之可觀釋褐數十年官不過下大夫列佩符四五邑治則從一誠字來聲績已著於近藩何試不可才猷方簡於大臬非卿莫宜玆授卿以慶尙道觀察使兼兵馬水軍節度使巡察使大丘都護府使卿其往宣德音祗服寵命輕車如就熟路豈待勉旃利器不遇盤根無以別也南方之民力已竭矧當荐飢之餘西疇之雨澤雖均詎緩恤農之政申明庠序學校以敎之道咸使作興厥有經術鈐略可用之才竝宜登聞於戲山高海晏莫謂今代之昇平文弛武張宜愼一方之專制其餘裁稟自有典章念卿勞而除陛辭知有北望之戀體予簡而謹岳守庶弛南顧之憂故玆敎示想宜知悉知製敎金履成製進
정조 11년
丁未五月十二日卯時上自慶熙宮還詣昌德宮擧動入侍時行都承旨沈豐之左承旨徐鼎修右承旨趙衍德左副承旨李謙煥右副承旨洪義榮記事官金孝建假注書李冕膺記事官李崑秀李相璜奎章閣提學金鍾秀李性源檢校直提學李秉模待敎尹行任以次陪從上具翼善冠衮龍袍乘輿出顯謨門上曰都承旨陪從惠慶宮如出宮時可也詣興化門外幕次上曰藥房都提調提調入侍吏判入侍藥房都提調洪樂性提調徐有隣吏曹判書尹蓍東以次進前樂性曰日氣陰濕聖候何如上曰一樣矣樂性曰惠慶宮氣候何如上曰亦一樣矣上敎蓍東曰旣已仰達於慈宮雖一人卽爲擬入可也不如是則反爲貽戚之端何以仰慰慈心耶仍命樂性有隣蓍東先退惠慶宮祗迎後乘輦進發上曰隨駕百官與惠慶宮陪從官合班隨駕可也又敎曰侍衛儀杖竝爲前進陪衛於惠慶宮駕後可也至協陽門降輦乘輿還內諸臣以次退出
정조 11년
丁未五月十二日辰時上御重熙堂左承旨入侍時左承旨徐鼎修記事官金孝建李相璜金祖淳待敎李崑秀尹行任以次進伏訖上曰下直守令入侍賤臣承命出與成川府使李祖承偕入進伏上曰何日下去祖承曰今日離發矣上曰爾出自近密各別警惕無孤分憂之意可也命退諸臣以次退出
정조 11년
丁未五月十二日午時上御重熙堂右承旨入侍時右承旨趙衍德記事官金孝建李相璜金祖淳以次進伏訖上命書傳敎曰下直守令留待上京守令皆令入侍上曰都承旨勿爲申退催促守令事分付賤臣承命出傳又命書傳敎曰惠慶宮進服蔘吉茶一貼明日更爲煎入事及加減歸脾湯十貼製入蔘吉茶自再明日停止又命書榻敎曰惠堂入侍又命書榻敎曰王大妃殿進御一戔五分重人蔘粟米飮一貼煎入又命書榻敎曰惠慶宮進服蔘吉茶一貼煎入又命書榻敎曰同副承旨許遞前望單子入之待下批牌招察任又命書榻敎曰王大妃殿進御二戔重人蔘粟米飮一貼煎入又命書榻敎曰分承旨洪仁浩移除實官其餘分司堂郞今日政減下命退諸臣以次退出